Nicolaus Semënov

Nicolaus Nicolai filius Semënov (Russice Николай Николаевич Семёнов, Nikolaj Nikolaevič Semënov; natus Saratoviae 15 Aprilis 1896, mortuus Moscuae 25 Septembris 1986) fuit physicus et chemicus Russicus Sovieticus, unus e conditoribus physicae chemicae. 
Nicolaus Semënov annis 1913–1917 in facultate physico-mathematica Universitatis Petropolitanae educabatur. Annis 1918–1922 in universitate et instituto technologico Tomii docebat. Ab anno 1920 Petropoli favebat operi scientifico, in Instituto Physico-Technico Roentgenologico et ab anno 1928 etiam in Instituto Polytechnico Leninopolitano laborabat. Anno 1931 Semënov condidit Institutum Physicae Chemicae Academiae Scientiarum (nonnullos annos post Moscuam translatum), et praefectus instituti illius mansit ad finem vitae suae. Anno 1929 socius correspondens et anno 1932 academicus Academiae Scientiarum URSS electus est. Ab anno 1944 Semënov in Universitate Publica Moscuensi docebat. Anno 1946 cum Petro Kapica Institutum Physico-Technicum Moscuense condidit.

Semënov annis 1941 et 1949 Praemio Staliniano, anno 1976 Praemio Leniniano, annis 1966 et 1976 titulo Herois Laboris Socialistici ornatus est. Anno 1958 electus est socius alienigenus Regalis Societatis Londiniensis. Anno 1956 Praemium Nobelianum Chemiae una cum Cyrillo Hinshelwood abstulit ratione studii transformationis chemicae.

Nexus externi

 Pagina de Nicolao Semënov Encyclopaediae Sovieticae Magnae 
 De Nicolao Semënov in pagina Nobeliano Chemiae Praemio dicata 

Categoria:Chemici Russiae
Categoria:Physici Russiae
Categoria:Incolae Imperii Russici
Categoria:Incolae Moscuae
Categoria:Eruditi Unionis Sovieticae
Categoria:Alumni Universitatis Petropolitanae
Categoria:Professores Universitatis Moscuensis
Categoria:Socii Academiae Scientiarum Russicae
Categoria:Socii Regalis Societatis Londiniensis
Categoria:Praemium Nobelianum Chemiae
Categoria:Professores Universtatis Tomskensis